"Cratschla" – ediziun speziala en rumantsch

LR/MG

La Cratschla, revista dal Parc naziunal svizzer, cumpara dapi il 1992 duas giadas l'onn, normalmain en lingua tudestga. A l'occasiun dal 5. anniversari ha il Parc naziunal edì il numer 1/1997 da la Cratschla er en lingua rumantscha. 

La Cratschla cumpara duas giadas l'onn en lingua tudestga, cuntegn dentant er diversas resumaziuns en rumantsch, talian e franzos ed englais. Ella rapportescha detagliadamain davart quai che curra e passa en il Parc naziunal, preschenta projects scientifics ed infurmescha davart activitads sco ils dis da Zernez, il Naturama (ciclus da referats en la Chasa dal Parc a Zernez), exposiziuns e. a. p. 
La Cratschla 1/97 è vegnida realisada er en lingua rumantscha. Ella è deditgada a l'utschè che dat il num a la revista dal Parc naziunal e che furma a medem temp er il signet dal pli grond reservat da la Svizra: la cratschla. Il lectur e la lectura vegnan a savair bleras chaussas interessantas da quest utschè fascinant che accumpogna il viandant cun ses chant rauc e monoton tras ils guauds da muntogna da sia partenanza existenziala cun il schember, da sia strategia d'alimentaziun impressiunanta.
Autras contribuziuns rapporteschan dal Parc naziunal svizzer e da sia extensiun planisada, infurmeschan davart ils tschess barbets che vegnan recolonisads dapi il 1991 en il PNS e davart il segnar e mesirar chamutschs che permetta da studegiar il svilup da quests animals ad ungla agils ed alerts.
Il chapitel "natira" tracta da duas spezias d'animals pli pitschens e main enconuschents: ils utschels mezmieurs, animalets simpatics e fascinants ma dals quals ils umans han tema, cartend ch'els giajan ad els en ils chavels, ed ils differents baus dal Parc naziunal svizzer, rimnads e perscrutads a basa da la renumada collecziun dad Eduard Handschin (1894-1962), in zoolog da Basilea che aveva collecziunà radund 1300 spezias da baus.
L'ultima contribuziun preschenta la Valletta, ina val per gronda part nunenconuschenta. I sa tracta d'ina val laterala da la Val Cluozza furmada da glatschers, ina val plain cuntrasts, stippa e crappusa, ma originala ed attractiva. Sensaziun han fatg ils fastizs da dinosaurs che geologs han chattà a l'entrada da la Val dal Diavel, 3 km da la Valletta. Ina tura en la Valletta vala en mintga cas gist uschè la paina sco in'excursiun tras questa revista interessanta ed instructiva!
L'ediziun speziala da la Cratschla 1/97 è vegnida finanziada da l'Uniun Rumantsch Grischun, da la Quarta Lingua, da la Pro Raetia, dal chantun Grischun e da la vischnanca da Zernez. La translaziun ha procurà la Lia Rumantscha. 4000 exemplars èn vegnids tramess a tut las chasadas da l'Engiadina Bassa, da la Plaiv e da la Val Müstair. La versiun rumantscha da la Cratschla 1/1997 vegn messa a disposiziun gratuitamain a tut las scolas rumantschas.
La revista dal Parc naziunal svizzer po vegnir abunada per fr. 24.— l'onn. L'abunament includa l'entrada libra en la Chasa dal Parc e l'entrada libra ad in referat tegnì a l'occasiun dal Naturama.
L'ediziun speziala 1/1997 en lingua rumantscha e tudestga po vegnir retratga da la Chasa dal Parc a Zernez, tel. 081 856 13 78.